《秋后雨》
元代·汪克宽

楚东五月天无云，日光流金百草焚。
南风吹山彭蠡涸，稻畦草草占龟文。
木郎无神龙不起，牲牢熏燎徒纷纭。
梧桐一叶炎官老，雷车辘辘天瓢倒。
陂池泛溢失高低，万穟青黄发枯槁。
白发田翁半忧喜，却怜久雨禾生耳。
磨镰欲获泥溅胸，累日阴霾黑千里。
何时木德守三星，五风十雨歌升平。

作者简介：（1304—1372）元明间徽州府祁门人，字德辅，一字仲裕。元泰定帝泰定二年举人。会试以答策伉直见黜，弃科举业，尽力于经学。教授于宣城、歙县间，四方学士执经门下者甚众，学者称环谷先生。明洪武初，聘修《元史》，辞归后，结庐石门山。有《春秋经传附录纂疏》、《程朱易传义音考》、《诗集传音义会通》、《礼经补逸》、《环谷集》。